C 369/3

Komission tiedonanto asetuksen (EY) N:o 1224/2009 105 artiklan 1, 2 ja 5 kohdan mukaista kiintiöiden alentamista koskevista suuntaviivoista ja tiedonannon 2012/C 72/07 korvaamisesta

(2022/C 369/03)

Kun komissio on todennut, että jäsenvaltio on ylittänyt sille osoitetut kiintiöt, se alentaa kyseisen jäsenvaltion tulevia kiintiöitä asetuksen (EY) N:o 1224/2009 105 artiklan 1 kohdan mukaisesti.

Jos jäsenvaltio jonakin vuonna ylittää käytettävissään olevan kiintiön, kyseisen jäsenvaltion vuotuista kiintiötä alennetaan seuraavana vuonna tai seuraavina vuosina asetuksen 105 artiklan 2 kohdan mukaisesti.

Jos liikakalastettua kiintiöitä ei voida alentaa 105 artiklan 1 ja 2 kohdan mukaisesti, koska jäsenvaltion käytettävissä ei ole tai ei ole riittävästi kiintiötä, jäsenvaltion kuulemisen jälkeen kiintiöitä, joita kyseisellä jäsenvaltiolla on käytettävissään muiden kalakantojen tai kalakantaryhmien osalta samalla maantieteellisellä alueella tai kaupallisesti yhtä tärkeiden kalakantojen tai kalakantaryhmien osalta, voidaan 105 artiklan 5 kohdan mukaisesti alentaa seuraavana vuonna tai seuraavina vuosina.

Jotta näiden säännösten soveltaminen olisi yhdenvertaisen kohtelun periaatteen mukaisesti läpinäkyvää ja johdonmukaista, komissio haluaa julkistaa periaatteet, joita se noudattaa kiintiöiden alentamisessa.

Tällä tiedonannolla korvataan tiedonanto 2012/C 72/07 (1) ja lisätään siinä jo ennakoituun seuraava: tapauksissa, joissa on kyse jäsenvaltion käytettävissä tiettynä vuonna olevan kiintiön ylittymisestä alueellisten kalastuksenhoitojärjestöjen hoitamien kantojen osalta, kiintiön alentamisessa olisi soveltuvin osin noudatettava samaa aikataulua kuin asianomaisissa alueellisissa kalastuksenhoitojärjestöissä.

Sen vuoksi komissio noudattaa asetuksen (EY) N:o 1224/2009 105 artiklan 1, 2 ja 5 kohtaa soveltaessaan seuraavia periaatteita.

1. Kiintiön alennusta, jäljempänä ’hyvitys’, mukaan lukien kertoimia soveltamalla saadut määrät, sovelletaan täysimääräisenä liikakalastusta seuraavana vuonna. Jos kiintiö kuitenkin ylittyy alueellisten kalastuksenhoitojärjestöjen hoitamien kantojen osalta, hyvitystä, mukaan lukien kertoimia soveltamalla saadut määrät, sovelletaan vuonna/vuosina, jo(i)na mukautus tehdään, tai asianomaisen alueellisen kalastuksenhoitojärjestön päättämänä vuotena / päättäminä vuosina.

2. Jos hyvitys on suurempi kuin käytettävissä oleva kiintiö, alennusta sovelletaan käytettävissä olevaan kokonaiskiintiöön liikakalastusta seuraavana vuonna. Jäljellä olevia alennuksia sovelletaan kyseisen vuoden tai tarvittaessa sitä seuraavien vuosien käytettävissä oleviin kiintiöihin, kunnes koko liikakalastettu määrä (mukaan lukien kertoimia soveltamalla saadut määrät) on hyvitetty.

3. Poiketen siitä, mitä edellä 2 kohdassa sanotaan, hyvitys on poikkeuksellisesti mahdollista suorittaa pidemmän ajan kuluessa (kahden vuoden aikana suhteessa 50/50 tai prosenttiosuutena koko määrästä yli kahden vuoden jaksolle jaettuna), jos jokin seuraavista ehdoista täyttyy: a) kalastuksenhoito on kestävää kyseessä olevaa kantaa koskevan tieteellisen tutkimustiedon perusteella; tai b) kyseessä olevaa kantaa saadaan saaliiksi sekakalastuksessa, ja kiintiön huomattava alentaminen estäisi läheisten lajien hyödyntämisen kyseisen sekakalastuksen yhteydessä; tai c) erityisten kansainvälisten (esim. alueellisten kalastuksenhoitojärjestöjen) sääntöjen mukaan kyseessä olevaa kalakantaa koskevat hyvitykset voidaan suorittaa kahden tai useamman vuoden aikana.

4. Jos liikakalastettua kalakantaa koskevia alennuksia ei voida soveltaa liikakalastusta seuraavana vuonna, koska jäsenvaltiolla ei ole käytettävissään kiintiötä, alennusta sovelletaan muihin saman maantieteellisen alueen kalakantoihin tai kaupallisesti samanarvoisiin kalakantoihin asetuksen (EY) N:o 1224/2009 mukaisesti. Tällaiset kannat määritellään seuraavin perustein: a) Alennuksia sovelletaan 105 artiklan 5 kohdan mukaisesti saman maantieteellisen alueen kalakantoihin ja mieluiten sellaisiin kalakantoihin, joita kyseisen kiintiön ylittänyt laivasto on pyytänyt. b) Kun useampi kuin yksi kalakanta täyttää a alakohdan perusteet, suositaan alennusten soveltamista sellaisten kantojen kiintiöihin, joiden suojelutilanne on tieteellisen tutkimustiedon perusteella huonoin.

5. Jos alennukset koskevat alueellisten kalastuksenhoitojärjestöjen hoitamia kantoja, komissio voi soveltaa alennuksia, mukaan lukien kertoimia soveltamalla saadut määrät, 2–4 kohdan mukaisesti asianomaisen alueellisen kalastuksenhoitojärjestön päättämästä mukautusvuodesta/-vuosista alkaen.

(1) Komission tiedonanto – Asetuksen (EY) N:o 1224/2009 105 artiklan 1, 2 ja 5 kohdan mukaista kiintiöiden alentamista koskevat suuntaviivat (EUVL C 72, 10.3.2012, s. 27), sellaisena kuin se on muutettuna tiedonannolla 2019/C 192/03 (EUVL C 192, 7.6.2019, s. 5).